Mikulec, Roman, minister vnútra SR (2022-03-30):
Ďakujem pekne, pán podpredseda, za slovo. Vážené dámy, vážení páni, pán poslanec Fico, že vám nie je hanba! Že vám nie je hanba! Jediný, kto nielen pandémiu, ale aj celú túto utečeneckú krízu zneužíva na svoje obohatenie a vo vašom prípade je to obohatenie v zmysle nejakých lacných politických bodov, ste vy. V podstate ste povedali, že nepôjdete do hĺbky, a teda vás nezaujíma celkom to, čo je v tých zmluvách, lebo sám asi ste zistili, že v tých zmluvách nenájdete nič, čo by bolo v rozpore so zákonom, že tam nenájdete nič, čo by sme porušili, tak ste, samozrejme, sa vrátili k mnohým tým veciam, ktoré ste tu už dávno rozprávali na mnohých vašich pokusoch o moje odvolanie. Ja to rešpektujem, je to vaše právo, samozrejme, ste v opozícii a tvárite sa dnes, že vaša zodpovednosť nie je žiadna, ale to sa mýlite. Pán poslanec Fico, vaša zodpovednosť a zodpovednosť aj vašich kolegov, ktorí tu dvanásť rokov drancovali Slovenskú republiku, tu bude vždy. Spomenuli ste moju históriu, ale, pán Fico, veď tú históriu máme každý nejakú, tá vaša tiež nie je zrovna nejakým spôsobom optimálna a to si, to si povedzme veľmi, veľmi úprimne a ja sa nebudem vracať k mnohým tým bludom, ktoré ste tu už dávno šírili, ktoré stokrát boli vyvrátené a stokrát som vám na ne odpovedal a dokonca na rozdiel od vás ja môžem vo vzťahu k mojej histórii hovoriť aj o meditórnych rozhodnutiach orgánov činných v trestnom konaní, ktoré ste zneužívali vy v tom čase. Vy ste zneužívali orgány činné v trestnom konaní na to, aby ste umlčali ľudí, ktorí poukazovali na vaše zlodejiny a vy to veľmi dobre viete. Nebudem sa vracať ani k tomu, čo ste tu spomínali o nejakej manipulácii trestných konaní, ktoré takisto absolútne nesedí s tým, čo je realita a takisto to veľmi dobre viete a niekoľkokrát vám to už bolo vyvrátené, aj tie klamstvá, ktoré ste tu šírili, ale nebudem, nebudem to teraz komentovať, pretože predmetom tohto odvolávania je utečenecká kríza. To, čo sa udialo na Ukrajine 24. februára, že Putin napadol Ukrajinu, je bezprecedentné a ja naozaj nepoznám jednu krajinu, kde by opozícia takým nechutným spôsobom zneužívala to, že odtiaľ utekajú ľudia za bezpečím. Ale ja viem, však rozumiem tomu, že tam máte mnohých ľudí, ktorí Rusko velebili, ktorí možno aj dodnes sú presvedčení o tom, že to tak nie je, ale to nechám na posúdení občanov Slovenskej republiky, aby sa s tým vysporiadali, aby si utvorili o tom svoj vlastný obraz. Ale vy ste tí, ktorí zneužívate nešťastie druhých ľudí prichádzajúcich na Slovensko a využívate to preto, aby ste si urobili lacné politické body. Keď hovoríte o tom, že vidíte zlyhanie v mojom konaní alebo v konaní ministerstva vnútra v prenesenom význame v dvoch rovinách a to teda v morálnej. No vy ste to vysvetlili na tom, že v podstate ste mi dali za vinu všetko do minulosti, nie teda mne, ale spojili ste to so stranou OĽANO. Ja vám môžem, môžem vás ubezpečiť, že strana OĽANO je legitímna politická strana a na rozdiel od vás sú to ľudia, ktorí sú naozaj a majú v DNA boj proti korupcii, čo o vás sa nedá povedať. Lebo vy napriek tomu, že sa môžte považovať za stranu a možno dlhoročne pôsobiacu, tak vy ste tí, ktorí s korupciou máte dlhoročné skúsenosti. Ak hovoríme o nejakom zlyhaní odbornom, tak dovoľte mi pár faktov. Od začiatku vzniku utečeneckej krízy pôsobili na hraničných prechodoch a, samozrejme, aj v blízkosti hraničných prechodov všetky zložky štátu. Od Policajného zboru, Úradu hraničnej a cudzineckej polície, finančnej správy, cez všetky zložky ministerstva vnútra, teda Hasičský a záchranný zbor, mali sme tam, samozrejme, k dispozícii aj iné útvary polície práve preto, aby sme monitorovali aj podozrenia z toho, či nebude dochádzať k pašovaniu ľudí alebo možno aj zbraní. Čiže môžem vás ubezpečiť na vašu otázku, ktorú ste mi dali na záver, pán Fico, či Slovenská republika vie, čo prechádza cez ukrajinskú hranicu, áno, vie to veľmi dobre. Každý, kto prechádza cez ukrajinskú hranicu, je, musí prejsť cez Schengenský informačný systém a, samozrejme, aj cez databázy, ktoré má Slovenská republika. Vy to veľmi dobre viete. Napriek tomu to zneužívate len preto, aby ste si vytvorili lacné politické body. Je to nechutné, pán Fico. Nechutné je to, čo robíte. Slovenská republika od začiatku manažuje krízu utečencov a nie, nikdy sa nezbavila zodpovednosti a nikdy neodovzdala riadenie tejto krízy žiadnej súkromnej firme, ani malým firmičkám, ako ste ich nazvali. Slovenská republika vytvorila všetky štruktúry, ktoré k tomu potrebuje, aby riadila túto krízu a naozaj ju riadi, je to pod gesciou nielen Hasičského a záchranného zboru, ale aj ostatných zložiek integrovaného záchranného systému a, samozrejme, a ja to chcem aj tu povedať dnes, obrovskou mierou nám pomohli dobrovoľné organizácie. Áno! Za to im patrí úprimná vďaka, pretože odviedli na hranici, odviedli aj vo vnútrozemí mnohí, úžasnú prácu a za to ja im tu dnes naozaj úprimne chcem poďakovať, pretože, áno, zvládame to aj s ich pričinením a častokrát zo začiatku možno tie procesy nefungovali úplne ideálne, ale to nefunguje nikde a nikdy to úplne ideálne fungovať nebude. Dobrovoľnícke organizácie, ktoré boli od začiatku zapojené, boli zapojené aj do spôsobu riadenia, do koordinácie, do toho, aby boli zapojení priamo, aby dostávali informácie. Áno, toto sa možno nejakú dobu vylaďovalo a dnes to funguje, dnes to funguje bez väčších problémov a ja som rád, že tieto organizácie mnohé z nich máme zaradené a pomáhajú nám aj vo veľkokapacitných centrách v Michalovciach, v Humennom a ďalších. Štáby, ktoré boli vytvorené pod ústredným krízovým štábom, zasadajú na operačnej úrovni 24/7 v Sobranciach a sú zložené zo zložiek štátu, samozrejme, aj za prispenia dobrovoľníckych organizácií tak, aby sa koordinovali. Štáb na strategickej úrovni v Bratislave pod vedením viceprezidenta Policajného zboru takisto 24/7 rieši problémy a je zložený zo zložiek štátu a je v gescii Policajného zboru a Hasičského a záchranného zboru a, samozrejme, nad ním je ústredný krízový štáb a vláda. Štát neodovzdal riadenie migračnej krízy nikomu, ale využil vzhľadom na to, že v určitých momentoch sme došli na limity tohto štátu a to práve preto, že za dvanásť rokov ste nevenovali pozornosť civilnej ochrane, krízovému riadeniu absolútne žiadnu. Krízové riadenie bolo dlhodobo poddimenzované nielen finančne, personálne, absolútne nedostatočne pripravení ľudia na mnohé situácie. Nebol zabezpečený ich výcvik, ich tréning, nič a zrazu dnes vy tvrdíte, že zlyhalo krízové riadenie. Nie. Krízové riadenie nezlyhalo, ale došlo na svoje limity a práve v tom momente, keď došlo na svoje limity, tak áno, sme využili aj súkromnú firmu, ktorá má bohaté skúsenosti s obrovským množstvom ľudí, pretože tu si treba naozaj úprimne povedať, že napriek tomu, že migračná kríza nie je festival, ale čo sa týka počtu ľudí, tak áno, tieto firmy mali skúsenosti s riadením obrovského počtu ľudí. A v tej celej schéme riadenia migračnej krízy, ako ju riadi štát od začiatku, tak súkromná firma bola využitá len na pomoc pri organizovaní činnosti veľkokapacitného centra v Michalovciach. A toto chcem zdôrazniť, že klamstvá, ktoré tu šírite, ktoré sa šíria v posledných dňoch o tom, že štát odovzdá riadenie migračnej krízy súkromným firmám, je absolútna lož. Štát neodovzdal nič, len využil súkromné firmy na základe legitímneho a transparentného zmluvného vzťahu na to, aby zabezpečili chod veľkokapacitného centra v Michalovciach. A to práve preto a vy ste spomínali, že máme brigádu v Humennom, máme brigádu v Malackách, všetky tieto veci, pán Fico, my, samozrejme, vieme a všetky tieto zložky štátu boli využité. Vzhľadom na to, že stany, ktoré boli zabezpečované v predchádzajúcich obdobiach, boli využité a použité, áno, modul dočasného ubytovania bol okamžite rozmiestnený v Humennom a poskytuje ubytovanie pre 350 ľudí, no ale ďalšie neboli. A keď sme chceli zabezpečiť naozaj adekvátne podmienky utečencom, ktorých sme museli z hraníc dostať do lepších podmienok, pretože infraštruktúra na hraničných prechodoch nedovoľuje také množstvá ľudí zvládať v adekvátnych podmienkach, no tak sme potrebovali, aby sme, potrebovali sme ďalšie stany, ďalšie platformy, ďalšie technické zabezpečenie. A keď si pozriete tú zmluvu a jej finančné plnenie, pretože je rozdiel rámcová zmluva a vy to veľmi dobre viete, že rámec je rámec, ale dôležité je plnenie a keď si pozriete to plnenie, tak
74 % z toho plnenia tvoria materiálno-technické zabezpečenie a 24 % personál. To, čo sa dokázalo dosiahnuť a bolo to konsenzuálne spoločné rozhodnutie štábu, ktorý zasadal v Sobranciach, áno, aj za mojej účasti, za účasti ministra dopravy, za účasti Úradu vlády a boli tam, samozrejme, aj dobrovoľnícke organizácie, bolo konsenzuálne dohodnuté a súhlasne stanovené, že pôjde takýmto systémom. To isté padlo aj na tom štábe, otázka, či niekto z prítomných môže odporučiť niekoho, kto by to v tak krátkom čase, vzhľadom na to, že sme mali mimoriadnu situáciu aj máme, dokázal zabezpečiť. A áno, došlo potom k odporučeniu firmy Dustream, ktorá mala kapacity aj hlavne technické, aj personálne na to, aby to vedeli od piatku za víkend postaviť a v pondelok spustiť veľkokapacitné centrum. Opakujem, za víkend. Pán Fico, v mimoriadnej situácii nie je čas na verejné obstarávanie, ktoré trvá mesiace. Aj v tomto sme transparentní vzhľadom na to, že sme mali usmernenie z Úradu verejného obstarávania, že priame rokovacie konanie je v takejto situácii v časovej tiesni absolútne legitímne. Neporušili sme žiaden zákon, nikto sa neobohatil. Tí ľudia, ktorí, tí ľudia, ktorí tam pracujú, aj v tejto schéme práveže môžu byť odmeňovaní aj dobrovoľníci, ktorí tam pracujú a sú odmeňovaní. Tie ceny, ktoré boli nastavené, boli komunikované a konzultované v rámci priameho rokovacieho konania a porovnávané. Ďalšia firma, ktorá bola oslovená, povedala, že za takéto ceny by to nevedeli urobiť. Takže nie, nie je pravdou, že sa tu niekto obohacuje a nie je pravdou ani to, že štát odovzdal riadenie migračnej krízy do rúk súkromným firmám. My využívame a som rád za tú spoluprácu, pretože ten výsledok, ktorý sa dosiahol behom pár dní, je excelentný. Áno, vy v tom vidíte problém a keď ste sa pýtali na začiatku, že či je dobré pre Slovenskú republiku a ako, ako občania Slovenskej republiky a či to je dobré pre nich a ako nás vidí ako Slovenskú republiku zahraničie, tak ja vám poviem, ako nás vidí zahraničie. Ako excelentnú krajinu, ktorá zvláda utečeneckú krízu oveľa lepšie ako mnohé iné krajiny. A to je pravda, to je fakt. Bol tu eurokomisár Lenarčič, ktorý to sám povedal aj vo videu, ktoré nahral. Boli tu ďalší komisári. Boli tu mnohí ľu..., bilaterálne návštevy mnohé, ktoré potvrdili, že Slovenská republika zvláda migračnú krízu na výbornej úrovni. Žiadna krajina nebola pripravená stopercentne a dokáže zvládať vlastnými kapacitami ten rozmer krízy, ktorá vznikla po útoku Putina na Ukrajinu. Požiadali sme medzinárodné organizácie. Áno, cez systém, únijný systém civilnej ochrany. Požiadali sme aj mnohé iné krajiny o to, aby nám pomohli a oni pomohli. Pomohli Slovensku. Taliansko poskytlo ďalší modul dočasného ubytovania, ktorý už teraz funguje v Michalovciach. A, samozrejme, keď príde ďalšia pomoc a budeme potrebovať pomoc, tak budeme žiadať a využijeme ju. V tom časovom, v tých časových podmienkach, a preto aby sme zabezpečili adekvátne podmienky pre všetkých utečencov, sme urobili všetko pre to, aby sme pomohli čo najväčšiemu počtu ľudí. A do dnešného dňa prišlo na Slovensko vyše 290-tisíc utečencov, ktorí dostali adekvátne podmienky. Mnohí z nich tu zostávajú na dočasnom útočisku. Mnohí z nich sa už dnes snažia o integráciu. Mnohí z nich, mnohé deti už z nich chodia do škôl, mnohí z nich už majú prácu a niektorí dokonca práve aj vo veľkokapacitnom centre v Michalovciach, ktorí tam budú pracovať popri našich dobrovoľníkoch, za čo im patrí úprimná vďaka. Takže ešte raz to zopakujem. Nikto neodovzdal riadenie migračnej krízy z rúk štátu súkromným firmám. Tieto lži, ktoré šírite, šírite len preto, aby ste si mohli urobiť politické body a vy sa priživujete na nešťastí tých mnohých ľudí, ktorí sem prichádzajú. A ja som vďačný všetkým, ktorí v tom sú zainteresovaní, ktorí v tom boli zainteresovaní, všetkým zložkám štátu a, samozrejme, aj dobrovoľníckym organizáciám, ktorí dnes s nami na tom participujú. A, samozrejme, k vašej otázke a k vášmu apelu na poslancov, či môžu, alebo nemôžu hlasovať. Áno, aj ja vyzývam poslancov Národnej rady, hlasujete tak, ako hlasovať chcete, ako vám hovorí svedomie. Ďakujem pekne. (Potlesk.)